Osobitná správa č. 14/2012 „Zavedenie právnych predpisov EÚ v oblasti hygieny v bitúnkoch v krajinách, ktoré vstúpili do EÚ po roku 2004“





SKRATKY BTSF : Lepšia odborná príprava pre bezpečnejšie potraviny EAHC : Výkonná agentúra pre zdravie a spotrebiteľov ECDC : Európske centrum pre prevenciu a kontrolu chorôb EFSA : Európsky úrad pre bezpečnosť potravín EPFRV : Európsky poľnohospodársky fond pre rozvoj vidieka EPUZF : Európsky poľnohospodársky usmerňovací a záručný fond FVO : Potravinový a veterinárny úrad GR pre poľnohospodárstvo a rozvoj vidieka : Generálne riaditeľstvo pre poľnohospodárstvo a rozvoj vidieka GR pre zdravie a spotrebiteľov : Generálne riaditeľstvo pre zdravie a spotrebiteľov HACCP : Analýza nebezpečenstva a kritických kontrolných bodov OLAF : Európsky úrad pre boj proti podvodom PPP : Prevádzkovateľ potravinárskeho podniku PRV : Program rozvoja vidieka SAPARD : Špeciálny prístupový program pre poľnohospodárstvo a rozvoj vidieka VNPK : Viacročný národný plán kontroly GLOSÁR Lepšia odborná príprava pre bezpečnejšie potraviny (BTSF) : "Lepšia odborná príprava pre bezpečnejšie potraviny" (Better Training for Safer Food, BTSF) je iniciatíva Komisie zameraná na organizovanie stratégie odbornej prípravy Spoločenstva (EÚ) v oblasti potravinového práva, krmivového práva, predpisov o zdraví zvierat a dobrých podmienkach zvierat, ako aj zdravia rastlín. Odborná príprava je určená pre všetkých zamestnancov príslušných orgánov členských štátov zúčastnených na činnostiach úradných kontrol s cieľom aktualizovať ich poznatky o všetkých aspektoch práva Spoločenstva vo vyššie uvedených oblastiach a zabezpečiť, aby boli kontroly vykonávané jednotnejšie, objektívnejšie a primeranejšie vo všetkých členských štátoch. [1] Chladiarenský reťazec : Prevádzkovatelia potravinárskych podnikov musia zabezpečiť v priebehu procesu výroby potravín od zabitia zvierat až po expedíciu výrobkov ku konečnému spotrebiteľovi neprerušený reťazec vhodných manipulačných a skladovacích podmienok s regulovanou teplotou a dostatočnou kapacitou na uchovávanie potravín pri vhodných teplotách. Tieto teploty majú zabezpečiť udržanie a predĺženie času použiteľnosti čerstvých výrobkov tým, že zabránia rastu a rozmnožovaniu mikroorganizmov. Kritické kontrolné body (CCP) : Ide o krok alebo kroky, v ktorých je nutná kontrola na zabránenie alebo vylúčenie nebezpečenstva alebo na jeho zníženie na prijateľnú úroveň (pozri HACCP). Analýza nebezpečenstva a kritických kontrolných bodov (HACCP) : Prevádzkovatelia potravinárskych podnikov musia vo svojej činnosti zaviesť, udržiavať a uplatňovať postupy založené na zásadách HACCP: identifikácia všetkých nebezpečenstiev, ktorým sa musí zabrániť, vylúčiť ich alebo znížiť na prijateľnú úroveň, identifikácia kritických kontrolných bodov v kroku alebo krokoch, v ktorých je nutná kontrola na zabránenie alebo vylúčenie nebezpečenstva alebo na jeho zníženie na prijateľnú úroveň. určenie kritických limitov v kritických kontrolných bodoch, ktoré oddeľujú prijateľnosť od neprijateľnosti, určenie a zavedenie účinných postupov monitorovania v kritických kontrolných bodoch, určenie nápravných opatrení, ak monitorovanie ukazuje, že kritický kontrolný bod nie je pod kontrolou, určenie postupov na overovanie účinného fungovania opatrení uvedených vyššie, určenie dokumentov a záznamov na preukázanie účinného uplatňovania týchto opatrení [2]. Mikrobiologické testovanie : Prevádzkovatelia potravinárskych podnikov musia zabezpečiť, aby potraviny spĺňali príslušné mikrobiologické kritériá, a odoberať konkrétne vzorky z jatočných tiel a mäsa podľa ustanovení nariadenia (ES) č. 2073/2005 [3]. Viacročný národný plán kontroly (VNPK) : Členské štáty uvedú do účinnosti potravinové právo a budú monitorovať a overovať, či prevádzkovatelia potravinárskych a krmivárskych podnikov plnia príslušné požiadavky potravinového práva. Na tento účel vedú systém úradných kontrol [4]. S cieľom zabezpečiť účinné vykonávanie týchto požiadaviek každý členský štát musí pripraviť jednotný integrovaný viacročný národný plán kontroly, ktorý obsahuje všeobecné informácie o štruktúre a organizácii systémov kontroly krmív a potravín a o kontrole zdravia zvierat a starostlivosti o zvieratá v príslušnom členskom štáte. Cieľom VNPK je presadzovať konzistentný, obsiahly a integrovaný prístup k úradným kontrolám a identifikovať priority na základe rizika a kritériá kategorizácie rizík príslušných činností, ako aj najúčinnejšie kontrolné postupy [5]. Program vlastných kontrol : Prevádzkovatelia potravinárskych podnikov musia na všetkých stupňoch produkcie, spracovania a distribúcie potravín odoberať vzorky, aby sa zabezpečilo, že výrobný proces funguje na prijateľnej úrovni a úrovne kontaminácie si nevyžadujú nápravné opatrenia. Frekvencie odberov vzoriek z jatočných tiel v bitúnkoch sú stanovené v prílohe I k nariadeniu (ES) č. 2073/2005. Vzorky sa musia odoberať aj zo spracovateľských priestorov a zariadenia používaného na výrobu potravín. Odber vzoriek prevádzkovateľmi potravinárskych podnikov (program vlastných kontrol) sa rozlišuje od odberu vzoriek veterinármi členského štátu v rámci viacročných národných plánov kontroly. ZHRNUTIE I. Bitúnky sú dôležitým stupňom v reťazci spracovania potravín. Podľa právnych predpisov Európskej únie v oblasti hygieny prevádzkovatelia potravinárskych podnikov (PPP) zodpovední za bitúnky musia zaviesť primerané podmienky a postupy na zabezpečenie bezpečnosti potravín. Finančné prostriedky EÚ boli vyčlenené na bitúnky v krajinách, ktoré vstúpili do EÚ po roku 2004, aby sa v nich podporilo dodržiavanie ustanovení týchto právnych predpisov. Keďže tieto požiadavky boli vo všeobecnosti zložitejšie než existujúce vnútroštátne požiadavky, išlo o veľkú výzvu. Súvisiaca modernizácia bitúnkov bola podporovaná príspevkami EÚ v rámci Špeciálneho prístupového programu pre poľnohospodárstvo a rozvoj vidieka (SAPARD) a neskôr z Európskeho poľnohospodárskeho usmerňovacieho a záručného fondu (EPUZF) a Európskeho poľnohospodárskeho fondu pre rozvoj vidieka (EPFRV). II. Počas auditu vykonaného Dvorom audítorov sa preskúmalo, či Komisia a príslušné členské štáty prijali potrebné kroky, aby zabezpečili, že sú bitúnky v súlade s hygienickými normami EÚ. Súčasťou auditu bolo preskúmanie dohľadu, usmernení, vykonávania a financovania opatrení súvisiacich s požiadavkami v oblasti hygieny (body 1 až 21). III. V kontrolovaných členských štátoch sa pri audite zistili nedostatky v uplatňovaní pravidiel a postupov, ktoré sú zhrnuté nižšie. Tieto nedostatky nespochybňujú celkovú koncepciu systémov, ale sú dôkazom o potrebe dôslednejšie uplatňovať kontroly na všetkých úrovniach, aby sa obmedzili riziká a predišlo potenciálnym závažným problémom s bezpečnosťou potravín (bod 51). IV. Potravinový a veterinárny úrad Komisie (FVO) čiastočne preskúmal zavedenie požiadaviek príslušných nariadení v oblasti hygieny v členských štátoch (body 22 až 25). Zistili sa nedostatky vo vykonávaní viacročných národných plánov kontroly (VNPK) členskými štátmi (body 26 až 27). Dohľad zo strany príslušných vnútroštátnych orgánov nezabránil výskytu problémov pri zavádzaní požiadaviek v oblasti hygieny PPP (body 28 až 35). V. Hoci Komisia uverejnila usmernenia s cieľom podporiť zavádzanie požiadaviek v oblasti hygieny, niektoré členské štáty nevypracovali vnútroštátne usmernenia (body 36 až 38). VI. Komisia a Výkonná agentúra pre zdravie spotrebiteľov systematicky nekonzultovali iniciatívu BTSF (bod 39) a v členských štátoch chýbali primerané postupy na šírenie výsledkov tejto iniciatívy (body 40 až 44). VII. Finančné prostriedky EÚ na podporu zavádzania požiadaviek v oblasti hygieny v bitúnkoch boli ovplyvnené nedostatkami súvisiacimi s udržateľnosťou a výberom projektov (body 45 až 50). VIII. Dvor audítorov odporúča Komisii zlepšiť dohľad a usmernenia v oblasti hygieny v novopristupujúcich členských štátoch. Pokiaľ ide o využitie finančných prostriedkov EÚ na podporu zavádzania požiadaviek v oblasti hygieny v týchto členských štátoch, Dvor audítorov odporúča Komisii účinne dohliadať na realizáciu príslušných programov a hodnotiť dosah finančných prostriedkov EÚ. ÚVOD 1. Udržanie vysokej úrovne bezpečnosti potravín za prijateľné náklady riešením hlavných rizík a zabezpečením účinného zavedenia právnych predpisov v oblasti bezpečnosti potravín je hlavnou prioritou Komisie [6]. Celý rad krízových situácií súvisiacich s potravinami a krmivami (napr. bovinná spongiformná encefalopatia, dioxín) poukázali na nedostatky v koncepcii a vykonávaní právnych predpisov v oblasti potravín v Európskej únii (EÚ). Od vydania "Bielej knihy o bezpečnosti potravín" z roku 2000 [7] Komisia prijala kroky k ucelenému zrevidovaniu právnych predpisov EÚ v oblasti hygieny potravín a veterinárnych otázok. 2. Európsky parlament a Rada prijali nariadenie týkajúce sa bezpečnosti potravín [8] v roku 2002. Špecifické nariadenia týkajúce sa hygieny a bezpečnosti potravín v bitúnkoch a monitorovania ich vykonávania boli prijaté v rámci "balíka predpisov v oblasti hygieny" v roku 2004, ktorý vstúpil do platnosti v januári 2006 a obsahoval: a) predpisy o hygiene potravín [9]; b) osobitné hygienické predpisy pre potraviny živočíšneho pôvodu [10]; c) osobitné predpisy na organizáciu úradných kontrol produktov živočíšneho pôvodu určených na ľudskú spotrebu [11]. 3. Úradné kontroly [12] sa vykonávajú na overenie dodržiavania potravinového a krmivového práva a predpisov o zdraví zvierat a o starostlivosti o zvieratá. Pre udržanie vysokej úrovne bezpečnosti potravín sú bitúnky [13] dôležitým stupňom v reťazci spracovania potravín. Hlavné požiadavky na hygienu a bezpečnosť potravín, ktoré sa majú uplatňovať v bitúnkoch [14], sú stanovené v prílohe I. 4. Členské štáty, ktoré vstúpili do EÚ po roku 2004, čelili osobitným výzvam pri spĺňaní nových požiadaviek balíka predpisov v oblasti hygieny v porovnaní s existujúcimi členskými štátmi, ktoré už uplatňovali právne predpisy EÚ v oblasti hygieny. Finančné prostriedky EÚ boli preto vyčlenené na bitúnky v novopristupujúcich krajinách, aby sa v nich podporilo dodržiavanie ustanovení týchto právnych predpisov. 5. K decembru 2011 vnútroštátne orgány týchto členských štátov (pozri tabuľku v bode 45) potvrdili, že 2154 bitúnkov spĺňa podmienky nariadenia EÚ v oblasti hygieny. POVINNOSTI 6. V balíku predpisov v oblasti hygieny sa rozdeľujú povinnosti, pokiaľ ide o hygienu a bezpečnosť potravín, medzi Komisiu, členské štáty a prevádzkovateľov potravinárskych podnikov. KOMISIA 7. Komisia (Generálne riaditeľstvo (GR) pre zdravie a spotrebiteľov) zodpovedá za vypracovanie politiky EÚ v oblasti bezpečnosti potravín a najmä za riadenie rizík v súvislosti s bezpečnosťou potravín. V tejto úlohe mu pomáhajú dve agentúry. Európsky úrad pre bezpečnosť potravín (EFSA), ktorý sídli v Parme, poskytuje odborné stanoviská k bezpečnosti potravín, ktoré slúžia ako vedecký základ pre opatrenia EÚ. Európske centrum pre prevenciu a kontrolu chorôb (ECDC), ktoré sídli v Štokholme, má taktiež vedeckú úlohu a úlohu hodnotenia rizík, ale s väčším zameraním na zdravie ľudí. 8. Komisia overuje vykonávanie politiky EÚ v oblasti bezpečnosti potravín členskými štátmi najmä kontrolou, či členské štáty vypracovali systém vnútroštátnych úradných kontrol v súlade s právnymi predpismi EÚ. Toto overenie vykonáva osobitné riaditeľstvo GR pre zdravie a spotrebiteľov, Potravinový a veterinárny úrad (FVO), ktorý vykonáva audity vnútroštátnych úradných kontrol členských štátov. GR pre zdravie a spotrebiteľov taktiež pripravuje odborné vzdelávanie v oblasti bezpečnosti potravín pre členské štáty v rámci programu BTSF. Tieto školenia riadi Výkonná agentúra pre zdravie a spotrebiteľov (EAHC) so sídlom v Luxemburgu. ČLENSKÉ ŠTÁTY 9. Každý členský štát má príslušný orgán poverený zavedením balíka predpisov v oblasti hygieny z roku 2004 a overovaním dodržiavania týchto požiadaviek zo strany PPP. Medzi hlavné úlohy príslušných orgánov patria: a) vypracovanie a šírenie vnútroštátnych usmernení; b) schvaľovanie bitúnkov; c) vypracovanie jediného viacročného národného plánu kontroly (VNPK), v ktorom je opísaný systém úradných kontrol a ostatné činnosti na presadenie uplatňovania požiadaviek v oblasti bezpečnosti potravín zo strany PPP na všetkých stupňoch potravinového reťazca; d) vypracovanie správ o vykonávaní VNPK; e) vykonávanie úradných kontrol (okrem kontrol úradných veterinárnych lekárov (ÚVL) v bitúnkoch) PPP v súlade s VNPK; f) podporovanie školení pre úradníkov vykonávajúcich kontroly; g) zabezpečenie menovania národných referenčných laboratórií; h) vykonávanie auditov systémov úradných kontrol s cieľom zabezpečiť, že dosahujú ciele nariadenia (ES) č. 882/2004. 10. Členské štáty každoročne predkladajú Komisii správu o výsledkoch kontrol a auditov uskutočnených v predchádzajúcom roku. PREVÁDZKOVATELIA POTRAVINÁRSKYCH PODNIKOV 11. PPP zabezpečujú, aby všetky stupne výroby, spracovania a distribúcie potravín pod ich kontrolou spĺňali príslušné hygienické požiadavky. PPP, ktorí riadia bitúnky v členských štátoch, zodpovedajú za zabezpečenie dodržiavania požiadaviek týkajúcich sa: a) zabezpečenia primeraného vybavenia a zariadenia, aby úradný veterinárny lekár mohol vykonávať prehliadky ante mortem a post mortem; b) vysledovateľnosti produktov živočíšneho pôvodu; c) odberu vzoriek na mikrobiologickú kontamináciu; d) priestorového alebo časového oddelenia operácií, aby sa zabránilo krížovej kontaminácii; e) zachovania chladiarenského reťazca a náležitého balenia do priameho obalu alebo do druhého obalu a expedovania; f) správnej likvidácie všetkého odpadu pochádzajúceho z činností vykonávaných v priestoroch bitúnkov. 12. Všetky postupy v oblasti hygieny potravín by mali byť založené na zásadách analýzy nebezpečenstva a kritických kontrolných bodov (HACCP) [15]. Ide o medzinárodnú metodiku noriem na riadenie rizík týkajúcich sa potravín. OSOBITNÉ FINANCOVANIE PRE NOVOPRISTUPUJÚCE ČLENSKÉ ŠTÁTY 13. Členské štáty, ktoré vstúpili do EÚ po roku 2004, museli zabezpečiť, aby ich bitúnky spĺňali požiadavky EÚ v oblasti hygieny. Keďže všetky tieto požiadavky boli vo všeobecnosti oveľa vyššie než existujúce vnútroštátne požiadavky, EÚ poskytla finančné prostriedky na modernizáciu bitúnkov, aby podporila splnenie týchto požiadaviek v oblasti hygieny. 14. Zo Špeciálneho prístupového programu pre poľnohospodárstvo a rozvoj vidieka (SAPAR) [16] sa poskytlo približne 117 mil. EUR pre 241 bitúnkov v rámci opatrenia "Zlepšenie spracovania poľnohospodárskych a rybích výrobkov a ich uvádzania na trh" [17]. Z tohto opatrenia sa poskytli finančné prostriedky na pomoc členským štátom v riešení štrukturálnych úprav v poľnohospodárskych odvetviach a vidieckych oblastiach vrátane právnych predpisov v oblasti hygieny týkajúcich sa bitúnkov. Opatrenie bolo zamerané na priority určené v dohodách o prístupovom partnerstve, kde boli stanovené podrobnosti pre každú krajinu v pláne rozvoja vidieka. 15. Financovanie z programu SAPARD sa vynaložilo na pomoc, napríklad na výstavbu priestorov bitúnkov, zakúpenie zariadenia, úpravu výrobných miestností s použitím hygienických materiálov (napr. nie je povolená bežná maľovka na stenách), sterilizačné a čistiace zariadenia na splnenie noriem v oblasti hygieny. 16. Bitúnky sa potom podporovali z Európskeho poľnohospodárskeho usmerňovacieho a záručného fondu (EPUZF) [18] v rámci opatrenia "Zlepšenie spracovania poľnohospodárskych produktov a ich uvádzania na trh" a následne z Európskeho poľnohospodárskeho fondu pre rozvoj vidieka (EPFRV) [19] v rámci opatrenia "Pridávanie hodnoty poľnohospodárskym a lesníckym výrobkom". Tieto fondy riadi Generálne riaditeľstvo pre poľnohospodárstvo a rozvoj vidieka (GR pre poľnohospodárstvo a rozvoj vidieka) a členské štáty. ROZSAH AUDITU A AUDÍTORSKÝ PRÍSTUP 17. Cieľom tohto auditu bolo preskúmať, či Komisia a členské štáty, ktoré prijali finančné prostriedky z programov SAPARD, EPUZF a EPFRV [20], prijali potrebné kroky, aby zabezpečili, že bitúnky spĺňajú normy Európskej únie (EÚ) v oblasti hygieny. Dvor audítorov preskúmal nasledujúce otázky: a) Dohliadala Komisia a príslušné orgány členských štátov primerane nad zavedením požiadaviek v oblasti hygieny platných pre bitúnky? b) Existovali primerané usmernenia a školenia na podporu zavedenia požiadaviek v oblasti hygieny platných pre bitúnky? c) Existovali primerané postupy na zavedenie požiadaviek v oblasti hygieny v bitúnkoch? d) Boli postupy na poskytnutie finančných prostriedkov EÚ na bitúnky, zavedenie požiadaviek EÚ v oblasti hygieny a bezpečnosti potravín účinné? 18. Súčasťou auditu boli kontroly príslušných útvarov Komisie, EAHC a EFSA. Skontrolovaných bolo päť z vyššie uvedených novopristúpených členských štátov (Česká republika, Maďarsko, Poľsko, Rumunsko a Slovinsko) a 25 bitúnkov, ktoré dostali finančné prostriedky EÚ (päť v každom členskom štáte), bolo skontrolovaných na mieste. 19. Súčasťou audítorských prác v útvaroch Komisie zodpovedných za bezpečnosť potravín bolo preskúmanie dokumentácie a postupov týkajúcich sa auditu bezpečnosti potravín a inšpekcií, riadenia programov odborného vzdelávania a príslušných usmernení, ktoré majú používať PPP a príslušné orgány. 20. V útvaroch Komisie zodpovedných za financovanie bolo súčasťou auditu preskúmanie dokumentácie týkajúcej sa programov rozvoja vidieka (PRV) financovaných z predvstupových fondov (SAPARD), EPUZF a EPFRV a preskúmanie príslušnej dokumentácie týkajúcej sa realizácie programov v kontrolovaných členských štátoch. 21. V členských štátoch sa audit zameral na preskúmanie systémov riadenia na zavedenie právnych predpisov EÚ v oblasti hygieny v bitúnkoch a jeho súčasťou bola kontrola príspevkov z programov financovaných EÚ na tento účel. Počas auditu v bitúnkoch sa preskúmalo uplatňovanie príslušných postupov. PRIPOMIENKY DOHĽAD NAD ZAVÁDZANÍM POŽIADAVIEK V OBLASTI HYGIENY 22. Počas auditu sa preskúmal dohľad Komisie nad činnosťami členských štátov a dohľad členských štátov nad činnosťami PPP. Auditom Dvora audítorov sa zistilo, že koncepcia systémov dohľadu nad požiadavkami v oblasti hygieny zo strany Komisie a príslušných orgánov v kontrolovaných členských štátoch (bod 18) bola celkovo primeraná, ale existuje priestor na zlepšenie ich vykonávania v niekoľkých dôležitých ohľadoch, ktoré sú uvedené nižšie. 23. Komisia zatiaľ úplne nepreskúmala zavedenie požiadaviek v oblasti hygieny (body 24 až 25). Na úrovni kontrolovaných členských štátov sa zistili nedostatky vo vykonávaní VNPK (body 26 až 27) a vo vykonávaní veterinárnych kontrol (bod 28). KOMISIA PRESKÚMALA ZAVEDENIE BALÍKA PREDPISOV V OBLASTI HYGIENY Z ROKU 2004 V ČLENSKÝCH ŠTÁTOCH LEN ČIASTOČNE 24. GR pre zdravie a spotrebiteľov kontroluje zavedenie požiadaviek v oblasti hygieny v členských štátoch prostredníctvom inšpekcií vykonávaných jej riaditeľstvom FVO. FVO vykonáva približne 250 inšpekcií ročne, z toho viac než jednu tretinu v tretích krajinách. GR pre zdravie a spotrebiteľov stanovuje priority pre svoje inšpekcie každý rok a zohľadňuje riziko, faktory stanovené v nariadeniach, súčasnú stratégiu a výsledky predchádzajúcich inšpekcií. Vykonávajú sa špecifické inšpekcie pre daný sektor [21], všeobecné následné inšpekcie a špecifické následné inšpekcie. 25. V roku 2006 FVO preskúmal zavedenie požiadaviek balíka predpisov v oblasti hygieny z roku 2004 (bod 8)v sektore červeného mäsa vo všetkých členských štátoch, ktoré vstúpili do EÚ po roku 2004. V čase konania auditu v roku 2011 sa dokončila následná kontrola neuspokojivej úrovne zavedenia predpisov, ktorá sa zistila počas kontrol. V sektore hydinového mäsa však preskúmanie začalo až v roku 2008. V čase konania auditu v roku 2011 (päť rokov po konečnom termíne na zavedenie požiadaviek v oblasti hygieny) toto preskúmanie a jeho následná kontrola tiež stále prebiehali [22]. NEDOSTATKY VO VYKONÁVANÍ VIACROČNÝCH NÁRODNÝCH PLÁNOV KONTROLY (VNPK) V KONTROLOVANÝCH ČLENSKÝCH ŠTÁTOCH 26. Vykonávanie VNPK členských štátov (bod 9 a glosár) hodnotí FVO počas všeobecných následných auditov. FVO zistil nedostatky vo vykonávaní [23] VNPK troch novopristúpených kontrolovaných členských štátov (Maďarsko, Rumunsko a Slovinsko), čo znížilo ich vhodnosť ako základu na vykonávanie úradných kontrol. 27. Okrem toho Dvor audítorov počas auditu zistil, že v Rumunsku sa zatiaľ nevykonali všetky kontroly plánované vo VNPK za rok 2009. NEDOSTATKY VO VYKONÁVANÍ VETERINÁRNYCH KONTROL V ČLENSKÝCH ŠTÁTOCH 28. Príslušné orgány členských štátov by mali vykonávať úradné veterinárne kontroly v bitúnkoch v súlade so zdokumentovanými postupmi [24]. Na to, aby boli kontroly účinné, musia byť tieto postupy jasne stanovené a správne zavedené (pozri prílohu II). Počas auditu sa zistilo, že vo všeobecnosti boli zavedené vhodné postupy na dodržiavanie požiadaviek. Zistili sa však konkrétne nedostatky, ktoré sa týkali problémov s koordináciou a dokumentáciou programov odberu vzoriek a výsledkov kontrol (pozri rámček 1). ZAVEDENIE POŽIADAVIEK V OBLASTI HYGIENY A BEZPEČNOSTI POTRAVÍN V BITÚNKOCH PPP 29. Dvor audítorov preskúmal zavedenie požiadaviek v oblasti hygieny a bezpečnosti potravín v bitúnkoch PPP pod dohľadom príslušných orgánov členských štátov. Počas auditu sa zistilo, že PPP vo všeobecnosti zaviedli vhodné postupy na dodržiavanie týchto požiadaviek. Napriek tomu z nasledujúcich pripomienok vyplýva, že zavedenie požiadaviek v oblasti hygieny a bezpečnosti potravín PPP si stále vyžaduje posilnené overovanie zo strany príslušných vnútroštátnych orgánov a prísny dohľad nad nimi zo strany Komisie. RÁMČEK 1 NEDOSTATKY ÚRADNÝCH VETERINÁRNYCH KONTROL V Poľsku sa v čase konania auditu Dvora audítorov vykonával audit úradných veterinárnych kontrol príslušnými orgánmi na zodpovednosť tej istej inšpekčnej služby, ktorá vykonáva veterinárne kontroly. To ohrozuje nezávislosť práce. V Rumunsku jedna správa z inšpekcie vykonanej príslušnými orgánmi na overenie výkonu úloh úradného veterinárneho lekára obsahovala zistenia ohľadom činnosti bitúnku a vykonávania vlastných kontrol, ktoré sú v skutočnosti zodpovednosťou PPP. Veterinárne služby členských štátov kontrolujú, či koncepcia a implementácia systémov HACCP PPP spĺňajú zákonné požiadavky. V Maďarsku však ústredná veterinárna služba nemala prehľad o uplatňovaní HACCP. Okrem toho sa informácie ohľadom často zistených nedostatkov nezhromažďovali dostatočne. V dôsledku toho nebolo možné dohliadať nad celkovým uplatňovaním a implementáciou systému HACCP. V Slovinsku chýbali jasné usmernenia a štandardná dokumentácia na predkladanie správ o výsledkoch veterinárnych kontrol, čo viedlo k rozdielom v predkladaní správ. To vytváralo riziko z hľadiska ich kvality a úplnosti. V niektorých malých bitúnkoch kontrolovaných počas auditu nebolo primerané rozdelenie povinností medzi PPP a úradným veterinárnym lekárom. Môže to ovplyvniť nezávislosť úradných kontrol. NEDOSTATKY V ZAVÁDZANÍ POŽIADAVIEK V OBLASTI HYGIENY 30. Počas auditu boli zaznamenané nedostatky v zavádzaní požiadaviek v oblasti hygieny v deviatich z 25 kontrolovaných bitúnkov. Išlo o nedostatočné čistiace, dezinfekčné a omračovacie zariadenia, oddelenie "čistých" priestorov od "nečistých", nedostatok primeraných skladovacích zariadení na mäso posúdené ako nepožívateľné pre ľudskú spotrebu (pozri rámček 2). RÁMČEK 2 NEDOSTATKY V ZAVÁDZANÍ POŽIADAVIEK V OBLASTI HYGIENY Hoci by mal byť výrobný proces v bitúnkoch navrhnutý tak, aby sa zabránilo krížovej kontaminácii, v jednom kontrolovanom bitúnku v Rumunsku sa mohli zamestnanci voľne pohybovať z nečistých do čistých priestorov a audítorský tím musel ísť späť z nečistých priestorov do čistých, pretože nebol k dispozícii iný východ. V druhom bitúnku v Rumunsku sa muselo mäso zo skladovacích zariadení priniesť späť do rozrábkarne, aby bolo označené na expedíciu. V oboch bitúnkoch nedostatočné priestorové alebo časové oddelenie činností v bitúnku môže predstavovať riziko krížovej kontaminácie. V treťom bitúnku neboli nože počas vykonávania utratenia primerane uskladnené. Vo štvrtom bitúnku zamestnanci spracúvali jatočné telá prasiat hneď po tom, ako umyli dlážku, bez toho, aby si najprv umyli ruky. V kontrolovanom bitúnku v Českej republike zariadenia na čistenie rúk a čižiem neboli primerané na to, aby sa zabezpečilo, že ich skutočne používajú všetci zamestnanci predtým, ako vstúpia do čistých priestorov. V tomto prípade a v ďalšom bitúnku nebolo jasné oddelenie rôznych priestorov, čo umožňovalo voľný prístup k zariadeniam bez primeranej dezinfekcie. V treťom kontrolovanom bitúnku klietky používané na prepravu živých kúr neboli úplne očistené po vyložení hydiny, čo mohlo viesť k riziku krížovej kontaminácie. V jednom kontrolovanom bitúnku v Poľsku omračovacie zariadenie nefungovalo dobre, čo zvieratám spôsobovalo zbytočný stres, pretože náhradné zariadenie nebolo hneď k dispozícii na dokončenie omráčenia v primeranom čase. V ďalšom kontrolovanom bitúnku v Poľsku neboli k dispozícii oddelené chladiace zariadenia pre mäso nepožívateľné pre ľudskú spotrebu. NEDOSTATOČNÁ ZÁRUKA V SÚVISLOSTI SO SYSTÉMOM ANALÝZY NEBEZPEČENSTVA A KRITICKÝCH KONTROLNÝCH BODOV (HACCP) 31. Primeraná dokumentácia (napr. ohľadom chladiarenského reťazca) je základnou časťou systémov HACCP [25]. Plány HACCP kontrolovaných bitúnkov zabezpečovali zaznamenávanie monitorovacích činností kritických kontrolných bodov (CCP). V piatich kontrolovaných bitúnkoch však postupy HACCP neboli uplatňované na CCP v súvislosti s teplotou a dokumentácia kontrol CCP nebola úplná a/alebo spoľahlivá (pozri rámček 3). Tým sa znížila záruka správy o kontrole kritického bodu. RÁMČEK 3 NEÚPLNÉ KONTROLY KRITICKÝCH KONTROLNÝCH BODOV V jednom kontrolovanom bitúnku v Slovinsku bola maximálna teplota mäsa pred expedovaním, ktorá je stanovená v nariadeniach (7°C), použitá ako limit pre CCP, a hodnoty teploty sa pravidelne merali. Ak by sa pri meraní teploty zistilo, že mäso pripravené na expedovanie, nie je dostatočne chladné, malo by sa ďalej chladiť. Avšak počas auditu sa zistili zdokumentované dodávky mäsa z bitúnku s hodnotami teploty nad 8°C bez ďalšieho schladenia. V kontrolovanom bitúnku v Maďarsku bola teplota v chladiarenskej miestnosti predmetom CCP. Systém monitorovania teploty však nevysielal dostatočné varovania v prípade odchýlky teploty od hodnôt stanovených v pláne HACCP. V ďalšom kontrolovanom bitúnku bola dokumentácia ohľadom CCP vyplnená len vtedy, keď sa vyskytli problémy. K dispozícii neboli žiadne dokumenty na dôkaz merania teploty v rámci povolených hodnôt. V jednom kontrolovanom bitúnku v Rumunsku neboli záznamy o teplote v chladiarenskej miestnosti považované za spoľahlivé. V záznamoch bola systematicky zaznamenaná tá istá teplota, pričom ju merala jedna a tá istá osoba štyrikrát denne v priebehu niekoľkých týždňov. V druhom kontrolovanom bitúnku v Rumunsku boli záznamy o teplote vyplnené vopred, pričom bolo vždy zapísané "S" ako "súlad". NEDOSTATKY V PLNENÍ PROGRAMU VLASTNÝCH KONTROL 32. V právnych predpisoch sa vyžaduje, aby PPP vykonávali "program vlastných kontrol", ktorého súčasťou je odber vzoriek z jatočných tiel na mikrobiologickú kontamináciu aspoň raz týždenne s výnimkou niektorých prípadov, keď veterinárne orgány môžu povoliť odber vzoriek raz za dva týždne. V piatich bitúnkoch kontrolovaných v troch členských štátoch sa frekvencia odberu vzoriek alebo spracovanie vzoriek nevykonávali v súlade s požiadavkami. V štyroch prípadoch, keď veterinárne orgány povolili odber vzoriek raz za dva týždne, sa vzorky v skutočnosti odoberali v menej častých intervaloch. V jednom prípade neboli k dispozícii výsledky testov (pozri rámček 4). RÁMČEK 4 ODOBERANIE VZORIEK Z JATOČNÝCH TIEL NIE VŽDY VYKONÁVANÉ V SÚLADE S PREDPISMI Prevádzkovatelia bitúnkov odoberajú vzorky na mikrobiologickú analýzu najmenej raz za týždeň. V dvoch kontrolovaných bitúnkoch v Rumunsku bol odber vzoriek na salmonelu vykonávaný PPP znížený pod hranicu stanovenú v právnych predpisoch bez predošlého súhlasu veterinárnych orgánov. Okrem toho vzorky odobral úradný veterinárny lekár, hoci je to zodpovednosťou PPP. V jednom kontrolovanom bitúnku v Poľsku bol odber vzoriek PPP v niektorých prípadoch znížený na jedenkrát mesačne. V ďalšom bitúnku sa nezistili dôkazy o tom, že sa vykonávajú všetky požadované testy. V jednom kontrolovanom bitúnku v Českej republike PPP síce dodržiaval frekvenciu odberu vzoriek, ale vzorky sa odosielali do laboratória len raz mesačne alebo dokonca aj menej často. Takýto postup predstavoval riziko pre hygienu výrobného procesu, pretože by bolo nemožné prijať okamžité nápravné opatrenia v prípade, že by pozitívne výsledky mikrobiologickej analýzy vzoriek neboli známe rýchlo. NEDOSTATOČNÉ DODRŽIAVANIE POŽIADAVIEK NA VYSLEDOVATEĽNOSŤ 33. Potraviny alebo krmivá, ktoré sa môžu predávať v EÚ, musia mať vhodnú etiketu alebo označenie umožňujúce ich vysledovateľnosť prostredníctvom príslušnej dokumentácie alebo informácií [26]. Počas auditu boli zaznamenané nedostatky v šiestich z 25 kontrolovaných bitúnkov. Išlo o nevhodné systémy na identifikáciu jatočných tiel a kŕdľov hydiny a neúplné systémy na vysledovanie spracovania živých zvierat na jatočné telá v potravinovom reťazci (pozri rámček 5). RÁMČEK 5 CHÝBAJÚCE INFORMÁCIE O VYSLEDOVATEĽNOSTI Prevádzkovatelia bitúnkov nesmú prijať zvieratá do priestorov bitúnku, ak nezískali príslušné informácie o potravinovej bezpečnosti, ktoré sú uvedené v záznamoch vedených v chove pôvodu. V dvoch kontrolovaných bitúnkoch v Poľsku neboli k dispozícii nijaké informácie o potravinovom reťazci pri kravách zabitých počas auditu. V dvoch bitúnkoch na ošípané, ktoré boli kontrolované v Rumunsku, a v jednom bitúnku v Českej republike neboli predpisy ohľadom identifikácie jatočných tiel na účely zabezpečenia vysledovateľnosti dostatočné. V oboch prípadoch v Rumunsku PPP uviedli, že dátum zabitia bolo číslo dávky. V chladiarenskej miestnosti prvého bitúnku bolo možné počas kontroly na mieste vidieť hlavy ošípaných bez označenia. Chýbajúce konkrétne informácie na označenie častí jatočných tiel alebo dávky mohli potom predstavovať riziko z hľadiska zabezpečenia vysledovateľnosti. V bitúnku v Českej republike boli jatočné telá očíslované len poradovým číslom zabitia a dátum zabitia nebol zaznamenaný. To by v prípade krízy obmedzilo rýchlosť vysledovania mäsa na poľnohospodársky podnik. V dvoch kontrolovaných bitúnkoch na hydinu v Poľsku neboli odsúhlasené počty dodaných a zabitých zvierat. V jednom bitúnku boli rozdiely medzi počtom zvierat potvrdených na zabitie veterinárnou inšpekciou ante mortem v poľnohospodárskom podniku a počtom zvierat dodaných do bitúnku. V druhom bitúnku neboli zabité zvieratá fyzicky spočítané. Okrem toho v tomto prípade identifikačné dokumenty sprevádzajúce zvieratá na zabitie obsahovali údaje o poľnohospodárskom podniku, ale informácie o identifikácii kŕdľa chýbali. Ak majú poľnohospodárske podniky viac než jeden kŕdeľ, vedie to k nedostatočnej vysledovateľnosti medzi skontrolovaným kŕdľom a zabitým kŕdľom. Podobné nedostatočné označenie kŕdľov bolo zaznamenané v bitúnku na hydinu, ktorý bol kontrolovaný v Maďarsku. NESÚLAD PREDPISOV OHĽADOM FLEXIBILITY 34. Ako je uvedené v bode 11, PPP sú povinní vykonávať v bitúnkoch odber vzoriek na mikrobiologickú analýzu. V právnych predpisoch [27] sa stanovujú výnimky z frekvencie odberu vzoriek v prípade malých bitúnkov za predpokladu, že na základe vykonanej analýzy rizika je takéto zníženie odôvodnené. 35. V právnych predpisoch EÚ nie sú definované malé potravinárske podniky. Okrem toho požiadavka, že všetky subjekty bez ohľadu na svoju veľkosť musia uplatňovať platné právne predpisy v oblasti hygieny, nie je konzistentná s nariadením (ES) č. 2073/2005, v ktorom sú umožnené výnimky pre malé bitúnky. USMERNENIA A ODBORNÉ ŠKOLENIA 36. Počas auditu sa preskúmalo, či Komisia a členské štáty vypracovali príslušné usmernenia a podporovali vhodné odborné školenia pre zúčastnené strany. Hoci sa usmernenia stanovujú na úrovni Komisie, vnútroštátne odborné sektory vypracovali málo postupov v oblasti hygieny v bitúnkoch (body 37 až 38). Kontrolované členské štáty považovali program odborných školení organizovaný Komisiou za veľmi užitočný, ale počas auditu bolo zaznamenané, že existuje priestor na zlepšenie (body 39 až 44). OBMEDZENÉ USMERNENIA ČLENSKÝCH ŠTÁTOV K ZAVÁDZANIU PRÁVNYCH PREDPISOV 37. Na základe nariadení o bezpečnosti potravín je Komisia povinná stanoviť usmernenia pre úradné kontroly [28] a príručky správnej hygienickej praxe [29] a na uplatňovanie zásad HACCP, a zabezpečiť, aby boli vypracované a rozšírené. Na tento účel Komisia uverejňuje a aktualizuje príslušné usmernenia po konzultácii s členskými štátmi a ostatnými zúčastnenými stranami. 38. Členské štáty by taktiež mali podporovať vypracovanie vnútroštátnych príručiek správnej hygienickej praxe a na uplatňovanie zásad HACCP potravinárskymi sektormi [30]. Takéto príručky by boli dôležitým nástrojom, aby sa predišlo situáciám, aké Dvor audítorov opísal v zisteniach na úrovni členských štátov, ako aj nedostatkom zisteným inšpekciami FVO. V troch kontrolovaných členských štátoch (Poľsko, Rumunsko, Slovinsko) však vnútroštátne odborné združenia takéto príručky nevypracovali. CHÝBAJÚCE SYSTEMATICKÉ KONZULTÁCIE MEDZI GR PRE ZDRAVIE A SPOTREBITEĽOV A EAHC 39. Témy odborného vzdelávania a koncepciu školení BTSF vyberá GR pre zdravie a spotrebiteľov a poskytuje podrobným spôsobom EAHC. V kontrolovanom období (na základe auditov vykonaných do januára 2011) chýbali systematické konzultácie medzi EAHC a GR pre zdravie a spotrebiteľov ohľadom koncepcie týchto školení, čo vytváralo riziko, že sa poznatky, ktoré agentúra nadobudla pri realizácii programov, nebudú využívať. NEDOSTATKY V REALIZÁCII BTSF 40. Komisia môže organizovať školiace kurzy pre personál príslušných orgánov členských štátov, ktoré budú slúžiť na rozvoj harmonizovaného prístupu k úradným kontrolám v členských štátoch [31]. Iniciatívu školení BTSF vypracovalo GR pre zdravie a spotrebiteľov a realizuje ju agentúra EAHC. S cieľom zabezpečiť lepšiu komunikáciu s členskými štátmi sa organizujú pravidelné zasadnutia Komisie a národných kontaktných miest členských štátov. 41. Základnou zásadou školení BTSF nie je nahradiť vnútroštátne programy školení, ani školiť všetkých zamestnancov príslušných orgánov, ale presadzovať prístup "vyškolenia školiteľov", pri ktorom by členské štáty mali odovzdať informácie, ktoré získali účastníci školení BTSF, ďalej svojim veterinárnym službám. Prístup "vyškolenia školiteľov" sa zatiaľ nerealizuje plne na úrovni EÚ. V súčasnosti neexistuje spoločný rámec, akým spôsobom sa majú šíriť informácie, a nie sú stanovené kritériá na monitorovanie ich výsledkov na úrovni členských štátov, aby sa mohli vykonávať následné činnosti. 42. V Maďarsku a Rumunsku sa úloha národných kontaktných miest BTSF obmedzuje na odovzdávanie informácií o napredovaní činností Komisii a nie je dostatočná na monitorovanie programu školení, poskytovanie spätnej väzby a šírenie príslušných informácií. 43. Predbežné hodnotenie BTSF [32] ukázalo, že účastníci zastávajú názor, že školiace aktivity boli príliš teoretické a chýbali im dostatočné praktické príklady. Okrem toho sa počas auditu Dvora audítorov v členských štátoch zistilo, že šírenie informácií v členských štátoch po účasti na kurzoch BTSF neobsahovalo dostatočné praktické príklady, čo by zlepšilo výsledky a dosah šírenia informácií v členských štátoch (pozri rámček 6). 44. Následné hodnotenie BTSF, ktoré sa pôvodne plánovalo v roku 2011, bolo odložené a očakáva sa jeho dokončenie v roku 2012. RÁMČEK 6 POTREBA ZLEPŠIŤ ŠKOLENIA V kontrolovaných členských štátoch príslušné veterinárne orgány považovali iniciatívu BTSF za veľmi užitočnú, avšak navrhli zlepšenia týkajúce sa: a) obnovenia tém školení BTSF, pretože väčšina ich inšpektorov na ústrednej úrovni sa už zúčastnila existujúcich kurzov a sú ďalšie témy týkajúce sa súčasných problémov, ktorými je potrebné zaoberať sa, aby sa zabezpečil jednotný prístup k úradným kontrolám; b) revízie školiacich jazykov, pretože kurzy sa zvyčajne poskytujú v angličtine, francúzštine alebo nemčine. Orgány zdôraznili, že je ťažké nájsť inšpektorov s dostatočnými jazykovými znalosťami, aby sa mohli zúčastniť týchto kurzov. Okrem toho nie všetky zariadenia, ktoré boli vybrané na návštevu účastníkmi kurzov, spĺňali súčasné požiadavky v oblasti hygieny a nie vždy poskytovali príklady osvedčených postupov. V Rumunsku a Maďarsku neboli návrhy na zlepšenie kurzov zvážené pre chýbajúcu výmenu informácií medzi národným kontaktným miestom a veterinárnymi orgánmi. POSTUPY NA VYUŽÍVANIE FINANČNÝCH PROSTRIEDKOV EÚ 45. Počas auditu boli preskúmané postupy na poskytovanie finančných prostriedkov EÚ bitúnkom na podporu zavádzania požiadaviek v oblasti hygieny. Dvor audítorov zistil nedostatky týkajúce sa udržateľnosti a výberu projektov (body 46 až 50). V tabuľke je uvedené financovanie dostupné z programu SAPARD pre bitúnky na účely ich zosúladenia s normami EÚ v oblasti hygieny. Tieto operácie sa v súčasnosti podporujú v rámci opatrenia EPFRV "Pridávanie hodnoty do poľnohospodárskych produktov a produktov lesného hospodárstva" [33]. TABUĽKA SAPARD – OPATRENIE "ZLEPŠENIE SPRACOVANIA POĽNOHOSPODÁRSKYCH PRODUKTOV A ICH UVÁDZANIA NA TRH" Zdroje: Členský štát | Počet bitúnkov podporených v rámci tohto opatrenia programu SAPARD | Výška príspevku EÚ na bitúnky financované v rámci tohto opatrenia programu SAPARD (mil. EUR) | Priemerná výška príspevku EÚ na bitúnok (mil. EUR) | Počet schválených bitúnkov k 31.12.2011 | (A) | (B) | (C) | (D)=(C)/(B) | (E) | Bulharsko [6666] | 42 | 29 | 0,69 | 108 | Česká republika [7777] | 30 | 4 | 0,13 | 239 | Estónsko [7777] | 4 | 1 | 0,25 | 60 | Lotyšsko [6666] | 4 | 1 | 0,25 | 78 | Litva [6666] | 9 | 12 | 1,33 | 78 | Maďarsko [7777] | 13 | 3 | 0,23 | 283 | Poľsko [7777] | 77 | 22 | 0,29 | 1003 | Rumunsko [7777] | 51 | 40 | 0,78 | 156 | Slovensko [7777] | 4 | 3 | 0,75 | 61 | Slovinsko [7777] | 7 | 2 | 0,29 | 88 | Spolu | 241 | 117 | 0,49 | 2154 | 46. Vnútroštátne programy obsahovali všeobecné ustanovenia o ich realizácii vrátane riadenia, monitorovania a kontroly. Požadovalo sa to predtým, ako Komisia schválila programy SAPARD. 47. Vo výročnej správe o činnosti GR pre poľnohospodárstvo a rozvoj vidieka za rok 2008 sa nachádzala výhrada k systému hospodárenia a kontroly programu SAPARD v Rumunsku a Bulharsku. Táto výhrada bola dostatočne závažná na to, aby Komisia prerušila platby týmto členských štátom. V Rumunsku (kde boli problémy závažnejšie) zo 197 projektov programu SAPARD podporovaných v rámci opatrenia "Zlepšenie spracovania poľnohospodárskych a rybích výrobkov a ich uvádzania na trh" bolo 104 vyšetrovaných Európskym úradom pre boj proti podvodom (OLAF) ešte pred auditom Dvora audítorov na základe podozrení súvisiacich s postupmi verejného obstarávania. V prípade 64 projektov sa zistili závažné nezrovnalosti a boli vyjadrené odporúčania na úplné spätné získanie verejnej pomoci. Pri 60 z týchto projektov bolo podozrenie z podvodu a boli informované príslušné súdne orgány. NEDOSTATKY TÝKAJÚCE SA UDRŽATEĽNOSTI FINANCOVANÝCH PROJEKTOV 48. Jedným kritériom na financovanie z programu SAPARD bolo, aby projekty spĺňali nové normy z hľadiska hygieny a bezpečnosti potravín pred ukončením investície. Udržateľnosť projektov bola taktiež jedným z cieľov. Financované projekty by mali byť udržané na plánovaných úrovniach činnosti aspoň 5 rokov po ukončení investície. 49. Počas auditu bolo zaznamenané, že finančné prostriedky EÚ prispeli na reštrukturalizáciu bitúnkov na podporu dodržiavania noriem EÚ v oblasti hygieny a na udržanie hospodárskej činnosti. Útvary Komisie osobitne nehodnotili vplyv financovaných investícií na splnenie nových noriem v oblasti hygieny. Počas auditu boli v každom kontrolovanom členskom štáte zistené prípady, keď sa buď nedosiahlo minimálne päťročné obdobie činnosti, alebo sa nedosiahli plánované úrovne činnosti (pozri rámček 7). To znižuje vplyv finančných prostriedkov použitých na podporu dodržiavania noriem EÚ v oblasti hygieny v bitúnkoch. NEPRIMERANÉ KRITÉRIÁ NA VYHODNOTENIE PONÚK NA PROJEKTY PROGRAMU SAPARD 50. V Českej republike kritériá na vyhodnotenie ponúk pre čiastkové opatrenie programu SAPARD "Pomoc na zavedenie analýzy nebezpečenstva a kritických kontrolných bodov (HACCP)" obsahovali existenciu tímu HACCP. Žiadatelia, ktorí už mali vlastný tím HACCP a dobre pokročili v zavádzaní HACCP, boli preto vybraní na úkor tých, ktorí pokročili menej, a teda potrebovali väčšiu pomoc. To nebolo v súlade s cieľom podporovať zavedenie HACCP. V prípade dvoch bitúnkov kontrolovaných audítormi, ktoré získali pomoc z tohto čiastkového opatrenia, bolo jediným kritériom na vyhodnotenie ponúk uplatneným pri výbere týchto dvoch bitúnkov existencia tímu HACCP a certifikát ISO. Príspevok finančných prostriedkov z programu SAPARD k zavedeniu právnych predpisov EÚ v oblasti hygieny bol obmedzený, pretože bolo pravdepodobnejšie, že budú vybrané zariadenia, ktoré už vypracovali postupy na dodržiavanie týchto noriem. RÁMČEK 7 PRÍKLADY, KEĎ PLÁNOVANÁ ÚROVEŇ ČINNOSTI NEBOLA DOSIAHNUTÁ ALEBO UDRŽANÁ V Rumunsku dva z piatich kontrolovaných bitúnkov (0,9 mil. EUR z finančných prostriedkov programu SAPARD) nedosiahli plánovanú úroveň zabíjania zvierat. Bolo to v dôsledku kombinácie nižšieho dopytu po ich mäsových výrobkoch, ako sa očakávalo, a menšej dodávky vhodných zvierat, ako sa očakávalo. V Poľsku jeden z financovaných bitúnkov, ktorý bol pôvodne vybraný na kontrolu (0,7 mil. EUR z finančných prostriedkov programu SAPARD), pozastavil svoju činnosť v roku 2010 pre zlú hospodársku výkonnosť. V Maďarsku jedno z kontrolovaných zariadení malo bitúnok na ošípané, podporený z programu SAPARD v roku 2003 (60000 EUR), ktorý bol od roku 2006 neaktívny. PPP presunul činnosť zabíjania zvierat do ďalšieho svojho bitúnku. Hoci platobná agentúra získala späť splatné finančné prostriedky z programu SAPARD, ciele financovania zo strany EÚ neboli dosiahnuté. ZÁVERY A ODPORÚČANIA 51. Auditom Dvora audítorov sa zistilo, že celkovo bola koncepcia systémov dohľadu nad požiadavkami v oblasti hygieny zo strany Komisie a príslušných orgánov v kontrolovaných členských štátoch primeraná. V kontrolovaných členských štátoch sa pri audite zistilo niekoľko nedostatkov pri uplatňovaní pravidiel a postupov. Okrem toho Dvor audítorov zistil nedostatky týkajúce sa udržateľnosti a výberu financovaných projektov. Hoci zistené nedostatky samy o sebe alebo spoločne nespochybňujú celkovú koncepciu systémov na zabezpečenie uplatňovania požiadaviek v oblasti hygieny, sú dôkazom o potrebe dôslednejšie vykonávať kontroly na všetkých úrovniach, aby sa obmedzili riziká, ktoré by mohli viesť k závažným problémom s bezpečnosťou potravín. 52. Komisia zatiaľ úplne nepreskúmala zavedenie požiadaviek v oblasti hygieny v krajinách, ktoré vstúpili do EÚ po roku 2004 (body 24 až 25). Na úrovni členských štátov boli zaznamenané nedostatky vo vykonávaní VNPK, veterinárnych kontrol (body 26 až 28) a zavádzaní požiadaviek v oblasti hygieny PPP (body 29 až 35). ODPORÚČANIE 1 Pokiaľ ide o dohľad nad zavádzaním požiadaviek v oblasti hygieny, Komisia by mala: a) dokončiť následnú kontrolu predchádzajúcich odporúčaní FVO členským štátom, ktoré boli výsledkom preskúmania zavedenia balíka predpisov v oblasti hygieny z roku 2004; b) zlepšiť svoje usmernenia a dohľad nad prípravou a vykonávaním VNPK členských štátov s cieľom zabezpečiť účinný systém úradných kontrol; c) podporovať členské štáty v účinnom vykonávaní veterinárnych kontrol najmä prostredníctvom školení, inšpekcií FVO a preskúmaním správ členských štátov; d) zlepšiť jej dohľad nad kontrolami členských štátov s cieľom minimalizovať nedostatky zistené počas auditu Dvora audítorov. 53. Dvor audítorov počas auditu zistil nedostatočnú podporu a usmernenia pre PPP a niektoré nedostatky v realizácii BTSF (body 36 až 44). ODPORÚČANIE 2 Pokiaľ ide o usmernenia a školenia, Komisia by mala: a) podporovať členské štáty vo vypracovaní vnútroštátnych usmernení, ktoré by prispeli k predchádzaniu nedostatkov zistených počas auditu Dvora audítorov; b) zvážiť opatrenia na zlepšenie školení a dokončiť hodnotenie iniciatívy BTSF; c) zabezpečiť dostatočne účinnú komunikáciu medzi jej útvarmi s cieľom zlepšiť školenia; d) podporovať členské štáty v šírení viacerých usmernení a školení určených pre PPP. 54. Hoci finančné prostriedky EÚ prispievajú k zavádzaniu požiadaviek EÚ v oblasti hygieny, vyskytli sa problémy s výberom a udržateľnosťou financovaných projektov (body 45 až 50). ODPORÚČANIE 3 Pokiaľ ide o využitie finančných prostriedkov EÚ na podporu zavádzania požiadaviek v oblasti hygieny v bitúnkoch v krajinách, ktoré vstúpili do EÚ po roku 2004, Komisia by mala: a) poskytnúť členským štátom usmernenia s cieľom podporiť účinné využívanie finančných prostriedkov EÚ, najmä pokiaľ ide o účinný výber udržateľných projektov; b) zhodnotiť vplyv finančných prostriedkov EÚ vyčlenených na zavedenie noriem v oblasti hygieny a bezpečnosti potravín; c) na základe tohto hodnotenia zvážiť, či je potrebné prijať ďalšie opatrenia s cieľom zabezpečiť vysoký stupeň noriem v oblasti hygieny v bitúnkoch. Túto správu prijala komora I, ktorej predsedá Ioannis SARMAS, člen Dvora audítorov v Luxemburgu na svojom zasadnutí dňa 25. júla 2012. Za Dvor audítorov +++++ TIFF +++++ Vítor Manuel da Silva Caldeira predseda [1] Zdroj: Výkonná agentúra pre zdravie a spotrebiteľov http://ec.europa.eu/eahc/food/about.html [2] Článok 5 nariadenia (ES) č. 852/2004. [3] Príloha I k nariadeniu (ES) č. 2073/2005. [4] Článok 17 nariadenia (ES) č. 178/2002. [5] Hlava V nariadenia (ES) č. 882/2004. [6] http://ec.europa.eu/food/intro_en.htm [7] KOM(1999) 719 v konečnom znení z 12. januára 2000. [8] Nariadenie (ES) č. 178/2002 Európskeho parlamentu a Rady z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín. Toto nariadenie stanovuje postupy v záležitostiach bezpečnosti potravín (Ú. v. ES. L 31, 1.2.2002, s. 1). [9] Nariadenie Európskeho parlamentu a Rady (ES) č. 852/2004 z 29. apríla 2004 o hygiene potravín (Ú. v. EÚ L 139, 30.4.2004, s. 1, korigendum Ú. v. EÚ L 226, 25.6.2004, s. 3). [10] Nariadenie Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (Ú. v. EÚ L 139, 30.4.2004, s. 55, korigendum Ú. v. EÚ L 226, 25.6.2004, s. 22). [11] Nariadenie Európskeho parlamentu a Rady (ES) č. 854/2004 z 29. apríla 2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu (Ú. v. EÚ L 139, 30.4.2004, s. 206, korigendum Ú. v. EÚ L 226, 25.6.2004, s. 83). [12] Podľa nariadenia Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (Ú. v. EÚ L 191, 28.5.2004, s. 1). "Úradná kontrola" znamená akákoľvek forma kontroly, ktorú vykonáva príslušný orgán alebo Spoločenstvo s cieľom overenia dodržiavania potravinového a krmivového práva a predpisov o zdraví zvierat a o starostlivosti o zvieratá. [13] Podľa definície z nariadenia (ES) č. 853/2004 "bitúnok" znamená prevádzkareň používanú na zabíjanie a jatočné opracovanie zvierat, ktorých mäso je určené na ľudskú spotrebu. [14] Článok 3 nariadenia (ES) č. 852/2004. [15] Definíciu týchto zásad pozri v glosári. [16] Nariadenie (ES) č. 1268/99 o podpore Spoločenstva na predvstupové opatrenia pre rozvoj poľnohospodárstva a vidieka v kandidátskych krajinách strednej a východnej Európy v predvstupovom období (Ú. v. ES L 161, 26.6.1999, s. 87). [17] Na toto opatrenie bolo vyčlenených spolu 1025 mil. EUR. Suma 117 mil. EUR na bitúnky je odhad Dvora audítorov na základe dostupných informácií od Komisie a členských štátov. Výška pomoci z programu SAPARD sa určovala a zaznamenávala na úrovni "opatrenia". Keďže neexistovalo osobitné opatrenie pre bitúnky, chýbajú spoľahlivé a úplné informácie o ich financovaní.Pomoc z programu SAPARD bola k dispozícii do roku 2006. Ak projekty prejdú značnými zmenami v priebehu piatich rokov od dátumu konečnej platby príspevku z programu SAPARD, príslušné orgány členského štátu môžu platby získať späť pred ukončením programu.V praxi bude program SAPARD ukončený po najviac siedmich rokoch od uskutočnenia konečnej platby na projekty. V prípade členských štátov, ktoré vstúpili do EÚ v roku 2004, sa teda spätné získanie finančných prostriedkov môže uskutočniť do roku 2013. V prípade Bulharska a Rumunska bol posledný výkaz výdavkov predložený v roku 2009 a spätné získanie finančných prostriedkov sa môže uskutočniť do roku 2016. [18] Nariadenie Rady (ES) č. 1257/1999 zo 17. mája 1999 o podpore rozvoja vidieka z Európskeho poľnohospodárskeho usmerňovacieho a záručného fondu (EPUZF), ktorým sa menia a rušia niektoré nariadenia (Ú. v. ES L 160, 26.6.1999, s. 80). [19] Nariadenie Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) (Ú. v. EÚ L 277, 21.10.2005, s. 1). [20] Bulharsko, Česká republika, Estónsko, Lotyšsko, Litva, Maďarsko, Poľsko, Rumunsko, Slovinsko a Slovensko. [21] Napr. audity "Hygiena potravín - potraviny živočíšneho pôvodu" vykonané v roku 2006 vo všetkých členských štátoch. [22] Zatiaľ sa neuskutočnilo v Estónsku a Rumunsku. [23] Napr. v Maďarsku sa vo VNPK nenachádzali dostatočné informácie o konkrétnych aspektoch týkajúcich sa sektora hydinového mäsa; povinností schválených veterinárov; hodnotenia rizík; a systému používaného na stanovenie frekvencie úradných kontrol.V Rumunsku sa vo VNPK nenachádzali dostatočné informácie o tom, či boli sankcie účinné, proporcionálne a odrádzajúce; priority úradných kontrol neboli podrobne opísané jednotným spôsobom; a plán neobsahoval postupy na overenie práce úradných veterinárnych lekárov.V Slovinsku sa vo VNPK nenachádzali dostatočné informácie o postupoch na zabezpečenie nestrannosti a konzistentnosti úradných kontrol; a plán nebol úplný. [24] Článok 8 ods. 1 nariadenia (ES) č. 882/2004. [25] Článok 5 nariadenia (ES) č. 852/2004 (pozri taktiež glosár). [26] Článok 18 ods. 4 nariadenia (ES) č. 178/2002. [27] Príloha I k nariadeniu Komisie (ES) č. 2073/2005 z 15. novembra 2005 o mikrobiologických kritériách pre potraviny (Ú. v. EÚ L 338, 22.12.2005, s. 1). [28] Článok 8 ods. 4 nariadenia (ES) č. 882/2004. [29] Kapitola III nariadenia (ES) č. 852/2004. [30] Článok 7 a článok 8 nariadenia (ES) č. 852/2004. [31] Článok 51 ods. 1 nariadenia (ES) č. 882/2004. [32] Priebežné hodnotenie školení "Lepšia odborná príprava pre bezpečnejšie potraviny", konečná správa, Konzorcium pre hodnotenie potravinového reťazca, pre GR pre zdravie a spotrebiteľov, 4. apríla 2009. [33] Článok 28 nariadenia (ES) č. 1698/2005. Spolu sa z tohto opatrenia prispelo sumou 1025 mil. EUR na 1936 projektov. [6666] Dostupné výročné správy o vykonávaní a následné hodnotenia SAPARD. [7777] Informácie zaslané Dvoru audítorov platobnými agentúrami členských štátov. -------------------------------------------------- PRÍLOHA I NORMY V OBLASTI HYGIENY A BEZPEČNOSTI POTRAVÍN, KTORÉ MAJÚ DODRŽIAVAŤ PREVÁDZKOVATELIA POTRAVINÁRSKYCH PODNIKOV PPP môžu uvádzať na trh EÚ produkty živočíšneho pôvodu, len ak boli pripravené a manipulovalo sa s nimi v prevádzkarniach, ktoré spĺňajú príslušné požiadavky potravinového práva (nariadenie (ES) č. 853/2004, ktorým sa stanovujú osobitné hygienické predpisy pre potraviny živočíšneho pôvodu). Tieto postupy zavedené PPP musia zaručovať, aby každé zviera prijaté do priestorov bitúnku bolo riadne identifikované. Bitúnky musia mať primerané a hygienické ustajnenie. Musí byť zabezpečené priestorové alebo časové oddelenie operácií. Linky na zabíjanie musia byť skonštruované tak, aby umožňovali nepretržité napredovanie procesu zabíjania a zabránili krížovej kontaminácii medzi rôznymi časťami linky na zabíjanie. Bitúnky musia mať zariadenia na dezinfekciu nástrojov s horúcou vodou s teplotou najmenej 82 °C alebo alternatívny systém, ktorý má rovnocenný účinok. Bitúnky musia mať uzamykateľné zariadenia na chladiarenské/mraziarenské skladovanie pozastaveného mäsa a samostatné uzamykateľné zariadenia na skladovanie mäsa posúdeného ako nepožívateľné pre ľudskú spotrebu. Usporiadanie, riešenie, konštrukcia, umiestnenie a veľkosť potravinárskych priestorov musia umožňovať: a) primeraný pracovný priestor umožňujúci hygienické vykonávanie všetkých operácií; umožňovať správne hygienické praktiky vrátane ochrany proti kontaminácii; b) vhodné manipulačné a skladovacie podmienky s regulovanou teplotou; c) dostatočný počet umývadiel, ktoré sú vhodne umiestnené a určené na umývanie rúk (nariadenie (ES) č. 852/2004 o hygiene potravín). Musí byť zabezpečené dostatočné zásobovanie pitnou vodou, ktorá sa použije vždy, keď je potrebné zabezpečiť, aby sa potraviny nekontaminovali. Každá osoba pracujúca v oblasti, v ktorej sa manipuluje s potravinami, musí dodržiavať vysoký stupeň osobnej čistoty a nosiť vhodný, čistý odev a, kde je to potrebné, ochranný odev. V čerstvom mäse sa nesmie nachádzať salmonela, mali by sa dodržiavať požiadavky týkajúce sa ostatných mikrobiologických kritérií a odberu vzoriek. Pre osoby, ktoré zaobchádzajú s potravinami, a osoby zodpovedné za zavedenie systému HACCP, by sa mali zabezpečiť školenia. -------------------------------------------------- PRÍLOHA II KONKRÉTNE POŽIADAVKY NA ÚRADNÉ VETERINÁRNE KONTROLY V kapitole II prílohy II k nariadeniu (ES) č. 882/2004 sa špecifikujú postupy úradných veterinárnych kontrol: 1. Organizácia príslušného orgánu a vzťah medzi ústrednými príslušnými orgánmi a orgánmi, na ktoré boli delegované úlohy výkonu úradných kontrol. 2. Vzťah medzi príslušnými orgánmi a kontrolnými orgánmi, na ktoré boli delegované úlohy výkonu úradných kontrol. 3. Výkaz cieľov, ktoré sa majú dosiahnuť. 4. Úlohy, zodpovednosť a povinnosť personálu. 5. Postupy odoberania vzoriek, kontrolné metódy a techniky, interpretácia výsledkov a následné rozhodnutia. 6. Programy sledovania a dozoru. 7. Vzájomná pomoc v prípade, ak úradná kontrola vyžaduje akciu viac než jedného členského štátu. 8. Akcie, ktoré sa majú vykonať po úradných kontrolách. 9. Spolupráca s ostatnými službami alebo oddeleniami, ktoré môžu mať relevantnú zodpovednosť. 10. Overenie vhodnosti metód odoberania vzoriek, metód analýzy a detekčných skúšok. 11. Akákoľvek iná činnosť a akékoľvek iné informácie potrebné na účinné fungovanie úradných kontrol. --------------------------------------------------